title: Komisijos įgyvendinimo reglamentas (ES) 2020/29 2020 m. sausio 14 d. kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, Vitis vinifera metūglių taninai nepatvirtinami kaip pagrindinė medžiaga (Tekstas svarbus EEE)

text:
15.1.2020

                  LT

                  Europos Sąjungos oficialusis leidinys

                  L 9/1

         KOMISIJOS ĮGYVENDINIMO REGLAMENTAS (ES) 2020/29
         2020 m. sausio 14 d.
         kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, Vitis vinifera metūglių taninai nepatvirtinami kaip pagrindinė medžiaga
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1) ypač į jo 23 straipsnio 5 dalį kartu su 13 straipsnio 2 dalimi,
         kadangi:

                     (1)

                     2017 m. birželio 30 d. Komisija gavo Biomolécules et Biotechnologies Vegetales (BBV) EA2106 ir Institut Technique de l’Agriculture Biologique (ITAB) paraišką patvirtinti Vitis vinifera metūglių taninus kaip pagrindinę medžiagą. Kartu su paraiška pateikta informacija, kurios reikalaujama pagal Reglamento (EB) Nr. 1107/2009 23 straipsnio 3 dalies antrą pastraipą;

                     (2)

                     Komisija paprašė Europos maisto saugos tarnybos (toliau – Tarnyba) suteikti mokslinę pagalbą. 2018 m. gegužės 2 d. Tarnyba pateikė Komisijai techninę ataskaitą dėl Vitis vinifera metūglių taninų (2). 2019 m. birželio 24 d. Komisija pristatė peržiūros ataskaitą (3) ir šio reglamento dėl Vitis vinifera metūglių taninų nepatvirtinimo projektą Augalų, gyvūnų, maisto ir pašarų nuolatiniam komitetui ir parengė jų galutines redakcijas 2019 m. spalio 22 d. vykusiam komiteto posėdžiui;

                     (3)

                     iš pareiškėjų pateiktų dokumentų nematyti, kad Vitis vinifera metūglių taninai atitinka maisto produktų, apibrėžtų Europos Parlamento ir Tarybos reglamento (EB) Nr. 178/2002 (4) 2 straipsnyje, kriterijus;

                     (4)

                     Tarnybos techninėje ataskaitoje dėl Vitis vinifera metūglių taninų buvo nustatytos konkrečios problemos. Nebuvo atliktas Vitis vinifera metūglių taninų, naudojamų kaip augalų apsaugos produktas, toksikologinis vertinimas, visų pirma susijęs su vaikų apsauga. Tai taikoma ne per maistą daromo poveikio, visų pirma pašaliniams asmenims ir gyventojams, rizikos vertinimui. Be to, nebuvo pakankamai informacijos, kad būtų galima atlikti medžiagos rizikos aplinkai vertinimą;

                     (5)

                     atitinkamas vertinimas pagal kitus Sąjungos teisės aktus, kaip nustatyta Reglamento (EB) Nr. 1107/2009 23 straipsnio 2 dalyje, nebuvo atliktas;

                     (6)

                     Komisija paragino pareiškėjus pateikti pastabų dėl Tarnybos techninės ataskaitos ir dėl Komisijos parengto peržiūros ataskaitos projekto. Pareiškėjai pastabų nepateikė;

                     (7)

                     todėl, kaip nurodyta Komisijos parengtoje peržiūros ataskaitoje, nepavyko įrodyti, kad Reglamento (EB) Nr. 1107/2009 23 straipsnyje nustatyti reikalavimai būtų įvykdyti. Todėl tikslinga nepatvirtinti Vitis vinifera metūglių taninų kaip pagrindinės medžiagos;

                     (8)

                     šiuo reglamentu nepanaikinama galimybė pagal Reglamento (EB) Nr. 1107/2009 23 straipsnio 3 dalį pateikti dar vieną paraišką patvirtinti Vitis vinifera metūglių taninus kaip pagrindinę medžiagą;

                     (9)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis

               Vitis vinifera metūglių taninai nepatvirtinami kaip pagrindinė medžiaga.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. sausio 14 d.

                  Komisijos vardu

                  Pirmininkė

               Ursula VON DER LEYEN

            (1)  OL L 309, 2009 11 24, p. 1.

            (2)  EFSA (European Food SAFEty Authority), 2017. Technical report on the outcome of the consultation with Member States and EFSA on the basic substance application for Vitis vinifera cane tannins for use in plant protection as protectant and repellent. EFSA supporting publication 2018:EN-1414. 46 pp. doi:
         10.2903/sp.efsa.2018.EN-1414.

            (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN

            (4)  2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).


title: Komisijos Įgyvendinimo Reglamentas (ES) 2020/37 2020 m. sausio 16 d. kuriuo iš dalies keičiamas Tarybos reglamentas (EB) Nr. 1210/2003 dėl tam tikrų konkrečių ekonominių ir finansinių santykių su Iraku apribojimo

text:
17.1.2020

                  LT

                  Europos Sąjungos oficialusis leidinys

                  L 13/13

         KOMISIJOS ĮGYVENDINIMO REGLAMENTAS (ES) 2020/37
         2020 m. sausio 16 d.
         kuriuo iš dalies keičiamas Tarybos reglamentas (EB) Nr. 1210/2003 dėl tam tikrų konkrečių ekonominių ir finansinių santykių su Iraku apribojimo
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. liepos 7 d. Tarybos reglamentą (EB) Nr. 1210/2003 dėl tam tikrų konkrečių ekonominių ir finansinių santykių su Iraku apribojimo ir panaikinantį Reglamentą (EB) Nr. 2465/96 (1), ypač į jo 11 straipsnio b punktą,
         kadangi:

                     (1)

                     Reglamento (EB) Nr. 1210/2003 III priede išvardytos viešosios įstaigos, korporacijos ir agentūros, taip pat fiziniai ir juridiniai asmenys, buvusios Irako Vyriausybės įstaigos ir organizacijos, kuriems pagal tą reglamentą taikomas lėšų ir ekonominių išteklių, kurie 2003 m. gegužės 22 d. buvo laikomi už Irako ribų, įšaldymas;

                     (2)

                     2020 m. sausio 2 d. Jungtinių Tautų Saugumo Tarybos Sankcijų komitetas nusprendė pašalinti penkiolika įrašų iš asmenų ir organizacijų, kurių lėšos ir ekonominiai ištekliai turėtų būti įšaldyti, sąrašo;

                     (3)

                     todėl Reglamento (EB) Nr. 1210/2003 III priedas turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 1210/2003 III priedas iš dalies keičiamas taip, kaip išdėstyta šio reglamento priede.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. sausio 16 d.

                  Komisijos vardu

                  Pirmininkė

               Ursula VON DER LEYEN

            (1)  OL L 169, 2003 7 8, p. 6.

            PRIEDAS
            Iš Reglamento (EB) Nr. 1210/2003 III priedo išbraukiami šie įrašai:

                           „21.

                           BAGHDAD MUNICIPALITY. Adresas: Khulafa Street, Khulafa Square, Baghdad, Iraq.“

                           „24.

                           CHEMICAL, PETROCHEMICAL, MECHANICAL AND METALURICAL TRAINING CENTRE. Adresas: P.O. Box 274, Ashar, Basrah, Iraq.“

                           „31.

                           DIRECTORATE-GENERAL OF MINOR PROJECTS AND RURAL ELECTRIFICATION. Adresas: P.O. Box 788, Al-Karradah Al-Sharkiya, Arasat Al-Hindiya no. 81, Building No 137/327, Baghdad, Iraq.“

                           „32.

                           DIRECTORATE OF TRAINING CENTRE FOR IRON AND STEEL. Adresas: P.O. Box 421, Basrah Khor Al-Zubair, Basrah, Iraq.“

                           „77.

                           MECHANICAL TRAINING CENTRE/NASSIRIYA. Adresas: P.O. Box 65, Nassiriyah, Nassiriyah, Iraq.“

                           „144.

                           STATE ENTERPRISE FOR MECHANICAL INDUSTRIES. Adresai: (a) P.O. Box 5763, Iskandariya, Iraq; (b) P.O. Box 367, Iskandariyah-Babylon Governate, Iraq.“

                           „146.

                           STATE ENTERPRISE FOR PHOSPHATES. Adresai: (a) P.O. Box 5954, East Gate, Sadoon St., Baghdad, Iraq; (b) P.O. Box 5954, South Gate, Al-Kaim, Anbar, Baghdad, Iraq.“

                           „156.

                           STATE ESTABLISHMENT FOR AGRICULTURAL MARKETING. Adresas: Eastern Karrda, Baghdad, Iraq.“

                           „172.

                           STATE ORGANIZATION FOR AGRICULTURAL MARKETING. Adresas: Karkh, Nisoor Square, Baghdad, Iraq.“

                           „173.

                           STATE ORGANISATION FOR AGRICULTURAL MECHANISATION AND AGRICULTURAL SUPPLIES (alias (a) STATE ORGANISATION FOR AGRICULTURAL MECHANISATION, (b) STATE ESTABLISHMENT FOR AGRICULTURAL MECHANISATION, (c) CENTRE FOR AGRICULTURAL MECHANISATION, (d) STATE ESTABLISHMENT FOR AGRICULTURAL SUPPLIES). Adresai: (a) P.O. Box 26028, Waziriya, opp Al Bakr University, Baghdad, Iraq; (b) P.O. Box 96101, Abu Nuvas St., Baghdad, Iraq; (c) P.O. Box 26061, Al Wazeria, Baghdad, Iraq; Swaira-Hafria, Wasst Muhafadha, Iraq; (d) P.O. Box 1045, Waziriyah, Baghdad, Iraq.“

                           „178.

                           STATE ORGANISATION FOR ELECTRICITY (alias (a) STATE ORGANISATION OF ELECTRICITY, SOUTHERN ELECTRICAL REGION; (b) STATE ORGANISATION OF ELECTRICITY / DEPARTMENT OF COMPUTING AND STATISTICS). Adresai: (a) Off Jumhuriya St/Building 166, Nafoora Square, P.O. Box 5796, Baghdad, Iraq; (b) P.O. Box 230, Basrah, Iraq; (c) P.O. Box 14171 Jumhuriya St., Maidan Building No. 9, Baghdad, Iraq.“

                           „181.

                           STATE ORGANIZATION FOR FOOD INDUSTRIES. Adresas: P.O. Box 2301, Alwiya, Camp Sarah Khatoon, Baghdad, Iraq.“

                           „190.

                           STATE ORGANISATION OF HOUSING. Adresas: P.O. Box 5824, Jumhuriya Street, Baghdad, Iraq.“

                           „199.

                           STEEL AND TIMBER STATE ENTERPRISE (alias STATE TRADING ENTERPRISE FOR STEEL AND TIMBER). Adresas: Arasat Al Hindya St., Salman Daoud Al Haydar Building, P.O. Box 602, Baghdad, Iraq.“

                           „202.

                           VOCATIONAL TRAINING CENTRE FOR ENGINEERING AND METALLIC INDUSTRIES (alias VOCATIONAL TRAINING CENTRE FOR ENGINEERING). Adresas: Iskandariya-Babil, Iraq.“


title: Komisijos įgyvendinimo reglamentas (ES) 2020/38 2020 m. sausio 16 d. kuriuo pagal Europos Parlamento ir Tarybos reglamentą (ES) 2017/2403 dėl tvaraus išorės žvejybos laivynų valdymo nustatomi techniniai veiklos reikalavimai, taikomi registruojant, formatuojant ir persiunčiant informaciją

text:
17.1.2020

                  LT

                  Europos Sąjungos oficialusis leidinys

                  L 13/15

         KOMISIJOS ĮGYVENDINIMO REGLAMENTAS (ES) 2020/38
         2020 m. sausio 16 d.
         kuriuo pagal Europos Parlamento ir Tarybos reglamentą (ES) 2017/2403 dėl tvaraus išorės žvejybos laivynų valdymo nustatomi techniniai veiklos reikalavimai, taikomi registruojant, formatuojant ir persiunčiant informaciją
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. gruodžio 12 d. Europos Parlamento ir Tarybos reglamentą (ES) 2017/2403 dėl tvaraus išorės žvejybos laivynų valdymo, kuriuo panaikinamas Tarybos reglamentas (EB) Nr. 1006/2008 (1) (toliau – Reglamentas dėl tvaraus išorės žvejybos laivynų valdymo, angl. SMEFF Regulation) , ypač į jo 40 straipsnio 2 dalį,
         kadangi:

                     (1)

                     Reglamente dėl tvaraus išorės žvejybos laivynų valdymo numatyta priimti įgyvendinimo aktus, kuriais nustatomi techniniai veiklos reikalavimai, taikomi registruojant, formatuojant ir persiunčiant to reglamento II, III ir IV antraštinėse dalyse nurodytą informaciją;

                     (2)

                     Reglamento dėl tvaraus išorės žvejybos laivynų valdymo 40 straipsnyje nustatyta, kad to reglamento II, III ir IV antraštinėse dalyse nurodyta informacija turi būti keičiamasi elektroninėmis priemonėmis. Tikslinga nustatyti šių duomenų elektroninio pildymo ir siuntimo reikalavimus ir jų formatą, taip pat nustatyti to formato keitimo tvarką;

                     (3)

                     Komisijos įgyvendinimo reglamente (ES) 2017/218 (2) reikalaujama, kad valstybės narės Komisijai pateiktų informaciją apie su jų vėliava plaukiojančių Sąjungos žvejybos laivų savininkus, laivų ir žvejybos įrankių charakteristikas ir laivų veiklą. Šioje duomenų bazėje pateikta informacija turėtų būti naudojama keičiantis informacija apie žvejybos leidimus, kaip reikalaujama Reglamente dėl tvaraus išorės žvejybos laivynų valdymo;

                     (4)

                     pagal Reglamento dėl tvaraus išorės žvejybos laivynų valdymo 39 straipsnį sukurtoje Sąjungos žvejybos leidimų duomenų bazėje esančią informaciją gali sudaryti asmens duomenys, įskaitant laivų tapatumo nustatymo numerius ir laivų savininkų vardus, pavardes bei kontaktinius duomenis. minėtus asmens duomenis būtina tvarkyti siekiant užtikrinti veiksmingą duomenų valdymą ir keitimąsi informacija, kaip reikalaujama Reglamente dėl tvaraus išorės žvejybos laivynų valdymo. Reikėtų nuolat ir visais lygmenimis užtikrinti, kad būtų laikomasi su asmens duomenų apsauga susijusių pareigų, nustatytų Europos Parlamento ir Tarybos reglamentuose (ES) 2018/1725 (3) ir (ES) 2016/679 (4). Siekiant užtikrinti tvarų išorės žvejybos laivyno ir su trečiosios šalies vėliava plaukiojančių laivų vykdomos žvejybos ES vandenyse valdymą, duomenis būtina saugoti 10 metų. Tam tikrais atvejais duomenys turėtų būti saugomi ilgiau kaip 10 metų;

                     (5)

                     turėtų būti skirta pakankamai laiko, kad valstybės narės galėtų pritaikyti savo nacionalines sistemas prie šiame reglamente nustatytų naujų duomenų reikalavimų;

                     (6)

                     šiame reglamente nustatytos priemonės atitinka Žuvininkystės ir akvakultūros komiteto nuomonę,

               PRIĖMĖ ŠĮ REGLAMENTĄ:
         I SKYRIUS

            BENDROSIOS NUOSTATOS

            1 straipsnis
            Dalykas
            Šiuo reglamentu nustatomi techniniai veiklos reikalavimai, taikomi registruojant, formatuojant ir persiunčiant informaciją, kaip nurodyta Reglamento dėl tvaraus išorės žvejybos laivynų valdymo 40 straipsnio 2 dalyje.

            2 straipsnis
            Terminų apibrėžtys

               1.   Šiame reglamente vartojamų terminų apibrėžtys nustatytos Reglamento dėl tvaraus išorės žvejybos laivynų valdymo 3 straipsnyje.

               2.   Kitų šiame reglamente vartojamų terminų apibrėžtys:

                           a)

                           Sąjungos žvejybos laivyno duomenų bazė – Komisijos tvarkomas registras, kuriame laikoma informacija apie visus Sąjungos žvejybos laivus pagal Įgyvendinimo reglamentą (ES) 2017/218 ir kuris papildomas išsamiais laivų duomenimis, nurodomais paraiškose dėl žvejybos leidimų pagal Reglamentą dėl tvaraus išorės žvejybos laivynų valdymo;

                           b)

                           Sąjungos žvejybos leidimų duomenų bazė – pagal Reglamento dėl tvaraus išorės žvejybos laivynų valdymo 39 straipsnį sukurta duomenų bazė, skirta keitimuisi to reglamento II ir III antraštinėse dalyse nurodyta informacija užtikrinti.

         II SKYRIUS

            SĄJUNGOS ŽVEJYBOS LEIDIMŲ DUOMENŲ BAZĖJE PATEIKTA INFORMACIJA

            3 straipsnis
            Paraiškos dėl leidimų

               1.   Teikdamos paraiškas dėl žvejybos leidimų pagal Reglamento dėl tvaraus išorės žvejybos laivynų valdymo 39 straipsnio 3 dalį, valstybės narės ir trečiosios valstybės pateikia po vieną paraišką kiekvienam laivui, pagal kiekvieną susitarimą, dėl kiekvienos kategorijos žvejybos ir kiekvienam laikotarpiui.

               2.   Sąjungos žvejybos laivyno duomenų bazėje pateikta informacija apie laivą naudojama ir Sąjungos žvejybos leidimų duomenų bazėje siekiant užtikrinti keitimąsi žvejybos leidimų duomenimis, kaip reikalaujama pagal Reglamentą dėl tvaraus išorės žvejybos laivynų valdymo.

            4 straipsnis
            Informacijos, kuria keičiamasi, formatas

               1.   Informacija, kuria valstybės narės, trečiosios valstybės ir Komisija keičiasi pagal Reglamento dėl tvaraus išorės žvejybos laivynų valdymo 11, 18, 22 ir 25 straipsnius, pateikiama Žvejybos licencijų, įgaliojimų ir leidimų (FLAP) srities XML schemos apibrėžties formatu pagal Jungtinių Tautų universalaus elektroninio keitimosi žvejybos duomenimis kalbos (UN/FLUX) standartą P1000–9.

               2.   Duomenų laukeliai, pagrindiniai komponentai ir tinkamai suformatuoti pranešimai išplėstine ženklinimo kalba (XML) atitinka UN/FLUX standartų bibliotekomis pagrįstą XML schemos apibrėžtį (XSD).

               3.   Naudojama Europos Komisijos žuvininkystės svetainės pagrindinių duomenų registro (angl. Master Data Register) puslapyje pateikta XSD ir tame puslapyje paskelbti kodai.

               4.   Valstybės narės naudoja Europos Komisijos žuvininkystės svetainėje pateiktą FLAP įgyvendinimo dokumentą (angl. FLAP implementation document), kuriuo užtikrinama, kad Sąjungos žvejybos leidimų duomenų bazei būtų perduodami teisingi pranešimai ir taikomos teisingos procedūros.

            5 straipsnis
            Pranešimų siuntimas

               1.   Pranešimai siunčiami visiškai automatizuotai ir nedelsiant keitimosi duomenimis lygmeniu, kuriuo Komisija suteikia galimybę keistis žuvininkystės duomenimis.

               2.   Siuntėjas atsako už tai, kad pranešimai būtų perduodami pagal sutartas patvirtinimo ir patikrinimo taisykles, nustatytas FLAP įgyvendinimo dokumente.

               3.   Pranešimo gavėjas informuoja siuntėją apie pranešimo gavimą ir jo patvirtinimo bei patikrinimo rezultatus siųsdamas jam atsakomąjį pranešimą.

            6 straipsnis
            XML formatų ir įgyvendinimo dokumentų pakeitimai

               1.   Dėl UN/FLUX FLAP srities XML formato ir FLAP įgyvendinimo dokumento pakeitimų sprendžia Komisijos tarnybos kartu su valstybėmis narėmis.

               2.   1 dalyje nurodyti pakeitimai įsigalioja ne anksčiau kaip praėjus 6 mėnesiams ir ne vėliau kaip praėjus 18 mėnesių nuo tada, kai dėl jų priimamas sprendimas. Sprendimus dėl terminų priima Komisijos tarnybos kartu su valstybėmis narėmis.

            7 straipsnis
            Asmens duomenys
            Sąjungos žvejybos leidimų duomenų bazėje esantys asmens duomenys saugomi ne ilgiau kaip 10 metų, išskyrus atvejus, kai tie asmens duomenys yra būtini, kad būtų galima imtis tolesnių veiksmų, susijusių su pažeidimu, inspektavimu arba teisminėmis ar administracinėmis procedūromis. Tokiais atvejais asmens duomenys gali būti saugomi 20 metų. Ilgesnį laikotarpį saugomi asmens duomenys nuasmeninami.

         III SKYRIUS

            BAIGIAMOSIOS NUOSTATOS

            8 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2020 m. gruodžio 1 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. sausio 16 d.

                  Komisijos vardu

                  Pirmininkė

               Ursula VON DER LEYEN

            (1)  OL L 347, 2017 12 28, p. 81.

            (2)  2017 m. vasario 6 d. Komisijos įgyvendinimo reglamentas (ES) 2017/218 dėl Sąjungos žvejybos laivyno registro (OL L 34, 2017 2 9, p. 9).

            (3)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).

            (4)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).